7.2.2023
RO
Jurnalul Oficial al Uniunii Europene
C 47/129 Miercuri, 6 iulie 2022
78.
invită guvernul să își accelereze activitatea legată de Strategia energetică 2022-2030, în cooperare cu societatea civilă, cu un accent deosebit pe o aprovizionare cu energie sustenabilă și la prețuri accesibile, pe creșterea eficienței energetice și pe diversificarea și mai mare a surselor de energie, în conformitate cu Agenda privind Pactul verde și cu Acordul de la Paris; regretă întârzierea constantă a publicării strategiei; 79. își reiterează îngrijorarea că majoritatea covârșitoare a energiei din Kosovo este obținută din cărbune și cere eliminarea tuturor subvențiilor neconforme pentru cărbune, descentralizarea producției de energie și o tranziție către surse regenerabile; recunoaște că trebuie integrată pe deplin partea de nord a Kosovo în sistemul de facturare; 80.
încurajează Kosovo să își reformeze și deschide piața energiei, inclusiv piața de comerț cu amănuntul a energiei electrice, pentru a permite consumatorilor să aleagă și pentru a pune capăt monopolului existent în acest sector; salută deschiderea unei noi instalații de încălzire urbane în Gjakova, finanțată din fonduri UE, care este singura centrală din Kosovo care funcționează folosind biomasa și care se preconizează că va reduce poluarea din zonă cu peste 90 %; 81. își exprimă profunda îngrijorare cu privire la calitatea aerului în majoritatea zonelor urbane din Kosovo; subliniază în special că, în ultimii ani, Kosovo a depășit plafoanele de poluanți atmosferici, care reprezintă o amenințare gravă pentru sănătatea cetățenilor kosovari; invită Kosovo să respecte planul național de reducere a emisiilor, care respectă cerințele Directiva privind emisiile industriale (9); 82. subliniază necesitatea unui mediu sănătos și a protecției resurselor de apă și a ecosistemelor, acordând o atenție deosebită râurilor pentru dezvoltarea agriculturii și consolidarea securității alimentare și a apei; apreciază eforturile de îmbunătățire a calității gestionării bazinelor de apă și a autorizațiilor aferente; salută verdictul Curții Supreme din Kosovo de suspendare a permisului de apă pentru o centrală hidroelectrică din Șterpce; face apel la oprirea tuturor proiectelor de baraje în interiorul ariilor protejate, inclusiv în viitoarele situri Natura 2000 (Emerald); 83. subliniază că trebuie îmbunătățită gestionarea deșeurilor, în special în ceea ce privește separarea și reciclarea deșeurilor, precum și că trebuie introduse măsuri privind economia circulară pentru a reduce deșeurile; 84. își reiterează apelul de a introduce politici sustenabile în materie de transport public și mobilitate și de a se ocupa de deficiențele de infrastructură de lungă durată; salută planurile de modernizare a căilor ferate cu împrumuturi de la Banca Europeană pentru Reconstrucție și Dezvoltare și granturile UE; 85. salută adoptarea planului economic și de investiții pentru Balcanii de Vest, în valoare de 3,2 miliarde EUR, și invită Kosovo să îl folosească eficient; salută pregătirea în curs a cinci proiecte emblematice privind energia, infrastructura și apa și aerul curat, inclusiv secțiunea Pristina-Merdare a „Drumului Păcii” și pregătirea pentru noi investiții în alimentarea cu apă și tratarea apelor reziduale; 86. salută operațiunile desfășurate de poliția din Kosovo în cooperare cu EULEX pentru a contracara exploatarea forestieră ilegală pe întreg teritoriul Kosovo; încurajează autoritățile competente și agențiile de aplicare a legii din nordul și sudul țării să își intensifice cooperarea pentru a combate această infracțiune și alte infracțiuni; o o
o
87. încredințează Președintei sarcina de a transmite prezenta rezoluție Președintelui Consiliului European, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, guvernelor și parlamentelor statelor membre, precum și Președintelui, Guvernului și Parlamentului Republicii Kosovo.
(9)
Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (JO L 334, 17.12.2010, p. 17).